Hoofdstraattsjerke (Hoogeveen)

De Hoofdstraattsjerke is in tsjerkegebou fan 'e PKN-gemeente yn Hoogeveen. De tsjerke stiet oan 'e Hoofdstraat en wurdt dêrom sa neamd.

 Gemeente 
De Kristlike Ofskieden Gemeente fan Hoogeveen waard op 25 maart 1835 ynstituearre. Hja bouden yn 1841 op it plak fan 'e hjoeddeiske Hoofdstraattsjerke in tsjerke, dy't al gau fergrutte wurde moast en doe 1.600 sitplakken telde. De twadde úttocht fan rjochtsinnich herfoarmen fûn plak op 10 augustus 1887, doe't de Nederdútske Grifformearde Tsjerke fan Hoogeveen ûntstie. Hja bouden oan 'e westlike kant fan 'e Hoofdstraat foar likernôch 800 leden in eigen tsjerke, dy't de namme Westertsjerke krige. 

Letter as op oare plakken yn it lân fusearren de ôfskieden tsjerke en de dolearjende tsjerke yn Hoogeveen op 25 april 1899. De tsjerke fan 1841 moast ôfbrutsen wurde om plak te meitsjen foar in grutter gebou, de hjoeddeiske Hoofdstraattsjerke. De Westertsjerke krige in net-tsjerklike funksje en baarnde yn 1948 ôf. In relatyf grut tal leden fan 'e út 1834 ôfskieden tsjerke, likernôch 200, wegere mei te gean yn 'e nije Grifformearde Tsjerke en stiften in eigen Kristlike Grifformearde gemeente. Hja lieten yn 1906 oan 'e Van Echtenstraat in eigen tsjerke bouwe, dêr't de tsjerke noch jimmeroan stiet. 

Op 6 jannewaris 2013 fusearre de Grifformearde Tsjerke fan Hoogeveen offisjeel mei de Herfoarme Gemeente fan Hoogeveen. De Hoofdstraattsjerke is ien fan 'e fiif tsjerken fan 'e PKN yn Hoogeveen.

 Skiednis gebou 
De tsjerke waard yn 1904 op it plak fan 'e tsjerke út 1841 as grifformearde tsjerke boud. Ynearsten krige de tsjerke de namme Eastertsjerke, om't de tsjerke oan 'e eastlike kant fan 'e Hoofdstraat stie. De jiertallen yn 'e gevel fan 'e tsjerke ferwize nei de Ofskieding fan 1834 en de Doleânsje fan 1886. 

Yn 1964 folge in foarse ferbouwing fan 'e tsjerke. De hiele ynrjochting krige in oare oriïntaasje. In nije ferbouwing folge yn 2008, werby't de preekstoel nei it midden fan 'e tsjerke ferhûze en it tal sitplakken nei 650 werom brocht waard .       

Troch it yn 1989 ôfbrekken fan 'e gebouwen oan 'e foarkant fan 'e tsjerke ûntstie in plein, sadat de monumintaliteit fan it gebou tsjintwurdich better ta syn rjocht komt.   
 Oargel 
It oargel fan 'e Hoofdstraattsjerke waard yn 1905 troch Jan Proper yn 'e nije tsjerke boud. It hie earder yn 'e Dútsk-Lutherske tsjerke fan Antwerpen stien en wie dêr yn 1846 boud troch Bernard Dreymann. It oargel waard mei help fan Hindrik Bos út Wildervank oankocht, telch fan in rike famylje, dy't tige goederjouwsk wie en ek bygelyks de monumintale Nije Sudertsjerke yn Rotterdam bouwe liet en dy tsjerke it grutste oargel skonk, dat ea yn in grifformearde tsjerke stien hat. De firma Reil wreide it ynstrumint yn 1952 út mei in tredde manuaal.

Yn it ramt fan 'e modernisearing yn 'e jierren 1960 boude G.A.C. de Graaf in hiel nij oargel yn in nije oargelkas. Fan it âlde oargel waarden allinne de Subbas 16', Salicional 8' en de Super-octave 2' oernommen. In oargel waard yn 2000 troch Pels en van Leeuwen restaurearre.Orgels in Drenthe, oproppen 28 maart 2021 It oargel hat 33 registers ferdield oer haadwurk, rêchwurk, boppewurk en pedaal en waard rekkene ta de grutste oargels fan 'e Grifformearde Tsjerken yn Nederlân.

 Keppeling om utens 
 Orgels in Drenthe: skiednis fan it oargel

Kategory:Tsjerkegebou yn Hoogeveen
Kategory:Bouwurk út 1904
Kategory:Protestantsk tsjerkegebou yn Nederlân